
Előterjesztés
a Közgyűlés részére
Tisztelt Közgyűlés!
A helyi önkormányzatokról szóló többször módosított 1990. évi LXV. törvény (továbbiakban: Ötv.) 64. § (5) bekezdése értelmében a Fővárosi Önkormányzatot és a kerületi önkormányzatokat osztottan megillető bevételek megosztását a Fővárosi Közgyűlés rendeletben határozza meg. 
2007-től a forrásmegosztásnál a fővárosi önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény (továbbiakban: forrásmegosztási törvény) szabályait kellett alkalmazni. Ezt módosította a 2007. évi CLXXXII. számú törvény, melynek rendelkezéseit a 2008. évi forrásmegosztási rendelet elkészítésénél kellett alkalmazni. Ez a módosítás azonban nem küszöbölte ki a meglévő törvény valamennyi problémáját. 

A törvény pontatlan fogalmaival, jogharmonizációs ellentmondásaival, hiányosságaival nem töltötte be várt szerepét, azaz nem tudott legitim jogi alapot nyújtani a 2008. és 2009. évi forrásmegosztások folyamatához. 
A 2009. évi forrásmegosztási rendelet elfogadásakor a Közgyűlés célként határozta meg, hogy az év során javaslatot kell megfogalmazni a főváros és a kerületek egyetértésével a forrásmegosztási törvény módosítására vonatkozóan. 

Ennek megfelelően az ellentmondó rendelkezések megszüntetésére és a különböző törvényi szabályozások összehangolására 2009. év áprilisától a Fővárosi Önkormányzat szakmai egyeztetést kezdeményezett a kerületekkel. Első lépésként májusban a kerületek részéről delegált szakpolitikusokkal, a GKI Gazdaságkutató Zrt. munkatársaival és az Állami Számvevőszék megfigyelőjének részvételével érdekegyeztető szakmai értekezletre került sor, melynek eredményeként a kerületekkel egyeztetett törvénymódosítási javaslat állt elő. Az egyeztetést követően júniusban polgármesteri találkozón véglegesítettük a korábban meghatározott módosítási célokat és a hatályos törvény szövegének változtatásait. 

A törvényjavaslatot az egyeztetési fázis során megküldtük az Önkormányzati Minisztérium és a Pénzügyminisztérium illetékes államtitkárának, kérve őket a javaslat támogatására. A közös cél az volt, hogy annak 2009. évi elfogadása tegye lehetővé a 2010. évi forrásmegosztás legitimitását.

A törvényjavaslatot az Országgyűlés Önkormányzati és Területfejlesztési Bizottságának elnöke nyújtotta be önálló képviselői indítványként. Általános és részletes vitáját követően az országgyűlés 2009. november 9-én fogadta el, mely a Magyar Közlöny november 26-i számában kihirdetésre került.

Az elfogadott törvénymódosítást az 1/a. számú mellékletben, az egybeszerkesztett forrásmegosztási törvényt jelen előterjesztés 1/b. számú mellékletében mutatjuk be.

A 2009. év folyamán lefolytatott vizsgálatról szóló jelentést az ÁSZ decemberben küldte meg. A jelentés az Önkormányzati Miniszternek azt javasolta, hogy a forrásmegosztásról szóló törvény, illetve a kapcsolódó egyéb jogszabályok módosítását kezdeményezze, a Főpolgármesternek pedig azt, hogy a 2009. évi forrásmegosztás szükséges korrekcióját a 2010. évi forrásmegosztás során hajtsa végre. Ezen ÁSZ javaslatokat jelen előterjesztés 1/c. számú melléklete részletesen tartalmazza. Az ÁSZ által a Főpolgármesternek tett javaslatok, melyek a 2009. évi forrásmegosztás korrekcióira irányulnak a következők:

„ a.) 2009. évi forrásmegosztás normatív hozzájárulásainál vegye figyelembe az ÁSZ   felülvizsgálattal érintett kerületi önkormányzatok adatait érintő eltéréseket, valamint megfelelően alkalmazza a kerekítés szabályait;

b.) az a) pontbeli javaslat alapján módosított adatok figyelembevételével meghatározott összegeket a jelentés 5. számú melléklet 2. oszlopában meghatározott arányok szerint ossza meg.”

Ez utóbbi megállapítás azt jelenti, hogy a 2009. évi megosztott bevételek ezen módosított adatokkal végzett számítások szerinti arányok alapján kerüljenek újraosztásra.

A korrekciók részletezését jelen előterjesztés 1/d. számú melléklete tartalmazza.

A számításokból látható, hogy a központi hozzájárulás ÁSZ jelentésben kimutatott eltérésének mértéke nem számottevő, összesen 4 kerületet érint 79 millió Ft összegben, ami a központi hozzájárulás 0,1%-át teszi ki. A kerekítés korrekciója hat kerületet érint, négy kerületnél mínusz egy ezer, kettőnél pedig plusz egy ezer Ft az eltérés. A csökkentett központi hozzájárulási összegek végigfuttatása a 2009. évi forrásmegosztási számításokon mindegyik kerületi részesedésnél és a fővárosnál is eltérést eredményez. A kerületek összességének részesedési aránya 52,858%-ról 52,836%-ra csökkent, ezzel egyidejűleg a főváros részesedési aránya 47,142%-ról 47,164%-ra emelkedett, a változás 0,022%. A 2009. évi végleges kerületi részesedési eltérések plusz 2,6 millió Ft és mínusz 18,6 millió Ft tartományban mozognak és összegük mínusz 45,6 millió Ft, a fővárosnál pedig plusz 45,6 millió Ft változást jelent.

A fővárosi önkormányzat és a kerületi önkormányzatok közötti forrásmegosztásról szóló 2006. évi CXXXIII. törvény 8. § (2) bekezdése alapján a korrekciók a rendelettervezeten átvezetésre kerültek.
A forrásmegosztási törvény 7. § (1) bekezdése szerint a kerületi önkormányzati költségvetési beszámolókban szereplő adatokat a Fővárosi Önkormányzat feldolgozza, és október 31-éig kiküldi a kerületi önkormányzatoknak ellenőrzés céljából. A kerületi önkormányzatoknak – az ellenőrzést követően – november 15-éig kellett visszaküldeniük az adatlapokat. Érdemi észrevételt kizárólag a II. kerület tett. A kerület a kiküldött táblázatokban megadott működési kiadások körével nem értett egyet, ezt azonban - az Állami Számvevőszék jelentésében foglaltakkal összhangban – nem lehetett figyelembe venni.

A 2010. évi forrásmegosztási rendelet-tervezet a Magyar Köztársaság 2010. évi költségvetésében szereplő érintett adatok és a Fővárosi Önkormányzat 2010. évi költségvetési koncepciójában javasolt önkormányzati sajátos bevételek alapján készült. A fővárosi önkormányzati gazdaság egészére vonatkozóan a 2010. évi forrásmegosztást alapvetően befolyásoló bevételek 2009-2010. évi alakulásáról a következő táblázatban adunk áttekintést:

Kimutatás a megosztandó bevételek 2009-2010. évek közötti változásáról a fővárosi önkormányzati gazdaság egészében

millió Ft

	Megnevezés
	2009.
	2010.
	Változás
	Index,%

	
	(tervezett)
	(tervezett)
	összege
	2010/2009

	1.Település-üzemeltetési, igazgatási és sportfeladatokhoz kapcsolódó normatív hozzájárulás

(1 694 005 fő X 1 057 Ft/fő)
	1 790,6
	-
	-1 790,6
	-

	2. Települési önk. üzemeltetési, igazgatási, sport- és kulturális feladatok normatív hozzájárulása

(1 695 023 fő X 1 947 Ft/fő)
	-
	3 300,2
	3 300,2
	-

	3. Települési sportfeladatok

(1 694 005 fő X 500 Ft/fő)
	847,0
	-
	-847,0
	-

	4.Üdülőhelyi feladatokhoz kapcsolódó normatív hozzájárulás
	3 000,0
	1 400,0
	-1 600,0
	46,7%

	5. Átengedett szja (helyben maradó)
	39 158,9
	40 475,9
	1317,0
	103,4%

	    le: adóerő-képesség miatti csökkenés
	-26 704,3
	-27 711,9
	1007,6
	103,8%

	6. Átengedett szja csökkentés után
	12 454,6
	12 763,9
	309,4
	102,5%

	Központi források összesen (1+2+3+4+6)
	18 092.2
	17 464,1
	-628,0
	96,5%

	7. Idegenforgalmi adó
	1 500,0
	1 400,0
	-100,0
	93,3%

	8. Iparűzési adó
	196 000,0
	197 700,0
	1 700,0
	100,9%

	Összesen (1+2+3+4+6+7+8)
	215 592,2
	216 564,1
	972,0
	100,4%


A végleges adatokat teljes körűen – az összes állandó népességhez kapcsolódó normatív hozzájárulást – az államháztartásról szóló, többször módosított 1992. XXXVIII. törvény szerint 2010. január 31-ig megjelenő pénzügyminiszteri, önkormányzati miniszteri együttes rendelet fogja tartalmazni. A jelenlegi előterjesztésben szereplő számítás az állandó népesség alapján járó normatív hozzájárulásokból csak a települési önkormányzatok üzemeltetési, igazgatási, sport és kulturális feladataihoz kapcsolódó normatív hozzájárulásokat osztja meg a Fővárosi Önkormányzat és a kerületi önkormányzatok között. 

A helyi iparűzési adó adóztatási feladatainak állami adóhatósághoz telepítése

Az iparűzési adóbeszedéssel kapcsolatos új szabályozás alapján 2010. július 1. után az APEH által történik a befizetett adók Fővárosi Önkormányzat részére történő utalása. A jelenleg hatályos szabályozás szerint 2010-ben az állami adóhatóság az iparűzési adó várható szintjére kiegészítően teljesített befizetések esedékessége előtti napon, bevallás alapján utalja az önkormányzatoknak járó iparűzési adóbevételt. A bevallás esedékessége azonban megegyezik a feltöltési kötelezettség esedékességével. Így az állami adóhatóságnak nem lesz előzetes információja a várható befizetésekről, ennek hiányában az utólagos elszámolás szabályozása lép életbe. Ez azt jelenti, amennyiben az adózás rendjéről szóló 2003. évi XCII. törvény (Art) vonatkozó rendelkezései 2010. év folyamán változatlan formában fennmaradnak, úgy a 2010. decemberében realizálódó iparűzési adó feltöltésből eredő bevételhez a Fővárosi Önkormányzat csak 2011. január végén fog hozzájutni.

Mindezen problémákat jelezve a Pénzügyminisztérium illetékes főosztálya részére esélyt látunk az Art. felülvizsgálatára, módosítására. Ugyanakkor a költségvetési kockázatok minimalizálása érdekében javasoljuk a kerületeknek, hogy – hasonlóan a Fővárosi Önkormányzathoz – az éves gazdálkodás során készüljenek fel az iparűzési adó bevételi előirányzatának tervezettől történő esetleges elmaradására. Ennek eszközeként néhány olyan kiadási tételt kell megtervezni, melyek realizálása – kedvezőtlen fordulat esetén - 2011-re átütemezhető.

Háttérinformációk a jövedelemdifferenciálódás mérsékléséhez kapcsolódó elvonásról
Mint ismeretes,  a fővárosi önkormányzatot és a kerületi önkormányzatokat magas adóerőképességük miatt a jövedelemdifferenciálódás mérséklésével összefüggésben évről évre jelentős SZJA elvonás sújtja. Az év elején előzetesen becsült iparűzési adóalapot és adóerőképességet az év végén a ténylegesen teljesített összegnek megfelelően kell számba venni. 2008-ban az előzetesen becsült adóalap növekedett, ezáltal a végleges adóerő-képesség miatti elvonás a tervezett 22.998,8 millió Ft helyett 28.987,3 millió Ft-ban realizálódott, melyből már év közben 4.189,4 millió Ft-ot érvényesített a Kincstár a Fővárosi Önkormányzatnál. Jogszabályi előírás alapján így 2009-ben a fővárosi önkormányzati gazdaság egészének még 1.799,1 millió Ft befizetési kötelezettsége volt. Ugyanakkor a beruházási teljesítés miatti 25%-os visszaigénylésre pedig a tényleges adóerő-képesség miatti elvonás alapján – vagyis a magasabb összeg után – vált jogosulttá, 7.246,8 millió Ft értékben. Végeredményben tehát a 2008. évi adóerő-képesség elszámolást követően 2009-ben 5.447,7 millió Ft illette meg a fővárosi önkormányzati gazdaság egészét, melyet a Fővárosi Önkormányzat a 2008. évi költségvetési beszámolóhoz kapcsolódóan 2009. májusában kapott meg a központi költségvetésből.

A 2010. évi forrásmegosztási számításokban a jövedelemkülönbség mérséklését érintően összességében tehát 5 447,7 millió Ft jóváírás kerül érvényesítésre, melyből 2.874,9 millió Ft a forrásmegosztás során a kerületi önkormányzatokat illeti meg. A 2008. évközi elvonás a 2009. évi forrásmegosztásnál lett figyelembe véve. 2009-ben évközi elvonásra nem került sor.
Jövedelemdifferenciálódás mérsékléssel kapcsolatos korrekciók                              ezer Ft

	-  2008.  évi jövedelemkülönbség mérséklésének elszámolásából :
	

	=  önkormányzat által befizetendő 
	  - 1 799 071

	=  a fejlesztési kiadások miatt az önkormányzatnak visszajár
	 7 246 818

	   Nettó visszajáró összeg:
	 5 447 747

	-  2009 . évi tervezett iparűzési adóerő-képesség növekedése miatt fizetendő :                                                                                                                         
	                                  0

	Az előző évi elszámolás és tárgyévi módosítások egyenlege :
	 5 447 747


Ebből 52,772% a kerületi önkormányzatokat illeti meg a 2010. évi

forrásmegosztáskor








  2 874 903

----------------------------------------------------------------------------------------------------------------------
A forrásmegosztási törvény 7. § (2) bekezdése előírja, hogy a Fővárosi Önkormányzatnak a tárgyévre vonatkozó rendelettervezetét a kerületi önkormányzatok részére véleményezés céljából január 15-ig kell megküldenie, a Fővárosi Közgyűlésnek a rendeletet február 15-ig kell megalkotnia.  Az Ötv. 64. § (5) bekezdésében foglaltak értelmében a rendelettervezet véleményezésére a kerületi önkormányzatoknak legalább 30 napot kell biztosítani, mely a fenti határidők figyelembevételével teljesül.
A Fővárosi Önkormányzatot és a kerületi önkormányzatokat osztottan megillető bevételek 2010. évi megosztásáról szóló rendelettervezetet az előterjesztés 2. számú melléklete szerint terjesztem elő jóváhagyásra.

A 2010. évi forrásmegosztás háttérszámításait az előterjesztés 3. számú melléklete tartalmazza.

A számítások nyolc tizedesjegyre kerekítve készültek, de a táblázatokban csak három vagy négy tizedesjegy van megjelenítve.

A Magyar Köztársaság 2010. évi költségvetésről szóló 2009. évi CXXX. törvény (költségvetési törvény) 45. § (2) bekezdésében a Fővárosi Önkormányzat és a kerületi önkormányzatok tekintetében a Fővárosi Közgyűlés hatáskörébe utalja – a forrásmegosztás részeként – az önhibájukon kívül hátrányos helyzetben lévő önkormányzatok kiegészítő támogatásának szabályozását a költségvetési törvény 6. számú melléklete 1. pontja alkalmazásával. Egyidejűleg előírja, hogy a Fővárosi Önkormányzat ehhez abban az esetben igényelhet támogatást, ha a Fővárosi Önkormányzat és a kerületi önkormányzatok költségvetéseinek összesített adataiból a költségvetési törvény 6. számú melléklete 1. pontja szerint forráshiány mutatható ki.

A rendelettervezet a források megosztása mellett a költségvetési törvény 45. §-ában előírtaknak megfelelően javaslatot ad a fővárosi „önhikis” szabályozásra.

Összegezve megállapítható, hogy 2009-ről 2010-re a fővárosi önkormányzati gazdaság egészét érintően mintegy 1 milliárd Ft-tal növekedtek a megosztandó bevételek, mely mögött a központi források több mint 600 millió Ft összegű csökkenése, a fővárosi saját források közel 1,6 milliárd Ft növekedése áll. A több mint 216 milliárd Ft közös forrásból a kerületek összessége 117 milliárd Ft-ban részesül – mely döntően a jövedelemmérséklés elszámolásából adódó korrekciónak köszönhetően – közel 3 milliárd Ft-tal több, mint 2009-ben. A főváros és a kerületek összessége közötti megosztási arány 2010. évi változása a 0,1%-ot sem érte el, mely a Fővárosi Önkormányzat javára történt. Mindezek következtében 2010-ben a Fővárosi Önkormányzat 2009-hez képest közel 2 milliárd Ft-tal alacsonyabb részesedéssel számolhat. 2010-ben a kerületek összessége 52,772%-ban, a Fővárosi Önkormányzat 47,228%-ban részesül a megosztott forrásokból.

Jelen előterjesztést megküldtük a kerületi önkormányzatok polgármesterei részére a kerületi önkormányzatok képviselőtestületei véleményeinek kikérése céljából.

Kérem a Tisztelt Közgyűlést a forrásmegosztási rendelettervezet elfogadására.

Döntési javaslat

A Fővárosi Közgyűlés úgy dönt, hogy:
megalkotja ....../2010. (………..) számú önkormányzati rendeletét a Fővárosi Önkormányzatot és a kerületi önkormányzatokat osztottan megillető bevételek 2010. évi megosztásáról.

Döntéshozatal módja:

minősített szavazattöbbség
Budapest, 2010. január 6.

